តុលាការ​ក្រុង​ភ្នំពេញ​មិន​ទាន់​សម្រេច​លើ​ករណី​លោក​ សម រង្ស៊ី​ និង​ លោក​ កឹម សុខា
កងកម្លាំងសមត្ថកិច្ច​របស់​រដ្ឋាភិបាល​កាល​ពី​ថ្ងៃ​អាទិត្យ​នេះ​​ក៏​បាន​ចាប់​ខ្លួន​លោក សុខ ឈុនអឿង​ ហើយ​ដោះលែង​វិញ​នៅ​ថ្ងៃ​ច័ន្ទ។
ភ្នំពេញ — អស់រយៈពេលមួយសប្តាហ៍ហើយតុលាការក្រុងភ្នំពេញមិនទាន់សម្រេចលើករណីលោក សម រង្ស៊ី និង លោក កឹម សុខា មេដឹកនាំគណបក្សសង្គ្រោះជាតិព្រមទាំងលោក រ៉ុង ឈុន ប្រធានសហភាពសហជិពកម្ពុជានៅឡើយទេ ស្របពេលនិងសភាអឺរ៉ុបបានទាមទារឲ្យលើកលែងការចោទប្រកាន់ទាំងស្រុង។ លោក សម រង្ស៊ី ប្រធានគណបក្សសង្គ្រោះជាតិ លោក កឹម សុខា អនុប្រធានគណបក្ស និង លោក រ៉ុង ឈុន ប្រធានសហភាពសហជីពកម្ពុជា បានមកឆ្លើយបំភ្លឺនៅចំពោះមុខតុលាការកាលពីថ្ងៃអង្គារសប្តាហ៍មុន ក្នុងសំណុំរឿងបាញ់កម្មករកាលពីដើមខែមករានៅសួនឧស្សាហកម្មកាណាឌីយ៉ាក្រុងភ្នំពេញ។ ការកោះហៅមេដឹកនាំគណបក្សសង្គ្រោះជាតិនិងប្រធានសហភាពសហជិពមកសាកសួរបានបង្កឲ្យមានការតវ៉ាយ៉ាងខ្លាំងពីប្រជាពលរដ្ឋរាប់ពាន់នាក់ដែលគាំទ្រគណបក្សសង្គ្រោះជាតិព្រមទាំងមានប្រតិកម្មជាអន្តរជាតិថែមទៀតផង។ លោក កែត ឃី មេធាវីការពារក្តីលោក សម រង្ស៊ី និង លោក កឹម សុខានៅថ្ងៃច័ន្ទនេះបានទៅពិនិត្យមើលដំណើរការរបស់តុលាការពាក់ព័ន្ឋនិងករណីមេដឹកនាំគណបក្សសង្គ្រោះជាតិ។ លោកបានបញ្ជាក់ថា តុលាការត្រូវការពេលវេលាបន្ថែមទៀត។ តែទោះជាយ៉ាងណាក៏ដោយក៏លោក កែត ឃី បានបញ្ជាក់ថាមេដឹកនាំទាំងពីរមិនបានប្រព្រឹត្តអ្វីខុសទេ ដូច្នេះតុលាការគួរតែទម្លាក់ចោលការចោទប្រកាន់ប្រឆាំងនិងកូនក្តីរបស់លោក។ «ពីព្រោះរឿងដែលគេចោទទាំងប៉ុន្មានយើងអត់បានធ្វើដូចការចោទប្រកាន់ទេ។ បញ្ហាដែលគេចោទទីមួយញុះញង់ឲ្យមានអំពើហឹង្សាហើយគោលការណ៍គណបក្សសង្គ្រោះជាតិគឺមិនមានអំពើហឹង្សាទេហើយក៏មិនមានឲ្យអ្នកណាម្នាក់ប្រព្រឹត្តិអំពើហឹង្សាដែរ»។ លោក ហៀង សុភក្រ្ត ព្រះរាជអាជ្ញារងក្រុងភ្នំពេញដែលបានចេញដីការកោះហៅមេដឹកនាំគណបក្សសង្គ្រោះជាតិនិងប្រធានសហជីព បានបញ្ជាក់យ៉ាងខ្លីថាមិនទាន់មានការចោទប្រកាន់ជាផ្លូវការណ៏នៅឡើយទេ។ «អត់ទេ អត់ទាន់ទេៗ»។ កាលពីថ្ងៃទី៣និងទី៤ដើមខែមករានេះកងកម្លាំងសមត្ថកិច្ចរបស់រដ្ឋាភិបាលបានបាញ់គ្រាប់កាំភ្លើងពិតដើម្បីវាយបង្ក្រាបដោយហឹង្សាទៅលើការតវ៉ារបស់ក្រុមកម្មកររោងចក្រដើម្បីទាមទារតម្លើងប្រាក់បៀវត្សឲ្យបាន១៦០ដុល្លាក្នុងមួយខែ។ ការទាមទាររបស់ក្រុមកម្មករបានរយៈពេលជាងមួយសប្តាហ៍មិនទាន់បានលទ្ឋផលផងកងកម្លាំងសមត្ថកិច្ចក៏បានបាញ់បង្ក្រាបយ៉ាងហឹង្សាបំផុត។ ក្រុមមន្ត្រីសិទ្ធិមនុស្សបានអះអាងថាយ៉ាងតិចមានមនុស្សចំនួន៥នាក់បានស្លាប់បាត់បង់ជីវិត និង៤០នាក់ផ្សេងទៀតបានបាញ់ឲ្យរងរបួសព្រមទាំងចាប់ខ្លួនប្រមាណ២៣នាក់យកទៅមន្ទីរឃុំឃាំងម៣ខេត្តកំពង់ចាម។ សភារបស់សហគមអឺរ៉ុបកាលពីសប្តាហ៍មុនបានចេញការអនុម័តដំណោះស្រាយមួយដោយទាមទារឲ្យរដ្ឋាភិបាលកម្ពុជាលប់ចោលការចោទប្រកាន់មកលើមេដឹកនាំគណបក្សសង្គ្រោះជាតិ លោក សម រង្ស៊ី លោក កឹម សុខានិងលោករ៉ុង ឈុន ព្រមទាំងដោះលែងកម្មករចំនួន២៣នាក់ដែលកំពុងជាប់ឃុំជាបន្ទាន់។ កងកម្លាំងសមត្ថកិច្ចរបស់រដ្ឋាភិបាលកាលពីថ្ងៃអាទិត្យនេះបានចាប់ខ្លួនលោក សុខ ឈុនអឿង ប្រធានស្តីទីសមាគមប្រជាធិបតេយ្យឯករាជ្យនៃសេដ្ឋកិច្ចក្រៅប្រព័ន្ធ ខណៈពេលដែលលោកនិងប្រជាពលរដ្ឋផ្សេងទៀតបានចូលរួមពីធីបួងសួងតាមបែបព្រះពុទ្ធសាសនាមួយនៅពីមុខព្រះបរមរាជវាំងដើម្បីស្នើសុំឲ្យដោះលែងលោក វន់ ពៅ និងកម្មករ២២នាក់ផ្សេងទៀតដែលកំពុងជាប់ឃុំ។ លោក សុខ ឈុនអឿងត្រូវបានសមត្ថកិច្ចបានសម្រេចដោះលែងវិញនៅថ្ងៃច័ន្ទនេះបន្ទាប់ពីបានឃុំខ្លួនអស់រយៈពេលមួយយប់៕